到官病倦未嘗會客毛正仲惠茶乃以端午小集石塔戲作一詩爲謝
作者：蘇軾
朝代：宋

paragraphs: 我生亦何須，一飽萬想滅。
胡爲設方丈，養此膚寸舌。
爾來又衰病，過午食輒噎。
謬爲淮海帥，每愧厨傳缺。
爨無欲清人，奉使免內熱。
空煩赤泥印，遠致紫玉玦。
爲君伐羔豚，歌舞菰黍節。
禪窗麗午景，蜀井出冰雪。
坐客皆可人，鼎器手自潔。
金釵候湯眼，魚蟹亦應訣。
遂令色香味，一日備三絕。
報君不虛受，知我非輕啜。